ישראל אייכלר

**ישראל יצחק אייכלר** (נולד בד' בניסן ה'תשט"ו, 27 במרץ 1955) הוא סגן שר התקשורת, לשעבר חבר הכנסת מסיעת יהדות התורה מטעם מפלגת אגודת ישראל, יו"ר ועדת העבודה והרווחה וסגן יושב ראש הכנסת. עסקן מרכזי בחסידות בעלז, עיתונאי ופובליציסט ישראלי-חרדי.

## קורות חיים
ישראל אייכלר נולד בירושלים. אביו, מנשה אייכלר, מייסד ארגון זק"א ביחד עם שלמה אייזנבך ופעיל לשעבר בלח"י, ולאחר קום המדינה שירת בצנחנים. 

למד במוסדות חסידות בעלז, בהם כולל להוראה, "מחזיקי הדת".

משנת 1980 ערך את שבועון חסידות בעלז, "המחנה החרדי". בנוסף, היה בעל טור קבוע בשבועון "משפחה". במשך מספר שנים הגיש ברדיו קול חי את "כנסת ישראל", תוכנית יומית העוסקת באקטואליה, ובה הציג את דעותיו. משנת 1995 הוא ראש "המרכז להסברה יהודית" ומרצה בו. הוא מוכר בציבור החילוני בזכות השתתפותו בתוכניות אקטואליה בטלוויזיה. הוא בלט במיוחד בתוכנית "פופוליטיקה", שבה השתתף לצד העיתונאים אמנון דנקנר ויוסף לפיד (לימים יו"ר מפלגת שינוי), וגם לצד שלי יחימוביץ' (אז עיתונאית).

אייכלר נשוי לבתו של חיים שמואל אייזנטל (חסיד סלונים), אב ל-14 ומתגורר בירושלים. אחד מבניו הוא העיתונאי דב אייכלר. אחיו הוא העיתונאי ושדרן הרדיו יעקב אייכלר.

## קריירה פוליטית
ממוזער|טקסט=ח"כ ישראל אייכלר, בתפקידו כיו"ר ועדת העבודה והרווחה|ח"כ אייכלר בתפקידו כיו"ר ועדת העבודה והרווחה, 2023

בשנת 2003 נבחר אייכלר לראשונה לכנסת כנציג חסידות בעלז. שימש כיושב ראש הוועדה לפניות הציבור. בעקבות הסכם רוטציה פנימי של יהדות התורה התפטר מהכנסת בפברואר 2005. בפברואר 2006 התנגד לקבלת המקום השישי ברשימת יהדות התורה לכנסת ה-17, בשל חוסר רצונו לכהן שוב ברוטציה. בעקבות כך, שובץ יעקב כהן, איש חסידות גור במקום זה.

בבחירות לכנסת ה-18 שובץ אייכלר במקום השישי ברשימת יהדות התורה. לפי הסכם רוטציה הוא חזר לכהן בכנסת ביום 6 בפברואר 2011, במקום חבר הכנסת מאיר פרוש. בבחירות לכנסת ה-19 נכנס שוב לכנסת ברשימת יהדות התורה, כאשר הוא משובץ במקום השישי מבין שבעה המנדטים שקיבלה מפלגתו. גם בבחירות לכנסת ה-20 נכנס לכנסת מהמקום השישי. ב-2017 מונה לסגן יושב ראש הכנסת.

בשלוש מערכות הבחירות הבאות, לכנסת ה-21, ה-22 וה-23, שובץ במקום השביעי, נכנס ומונה לסגן יושב ראש הכנסת. בבחירות לכנסת ה-24 הוצב במקום ה-6 ברשימת יהדות התורה לכנסת. בקדנציה הזו, סיעתו הייתה באופוזיציה ואייכלר כיהן מטעמה כחבר בוועדת הפנים והגנת הסביבה, ועדת חוץ וביטחון, הוועדה המיוחדת לפניות הציבור ובוועדה המיוחדת לענייני החברה הערבית.

לקראת הבחירות לכנסת ה-25, נוצר קרע ביהדות התורה עקב סוגיית החינוך של חסידות בעלז, אותה אייכלר מייצג. הקרע איים לפלג את הרשימה, אך לבסוף בספטמבר 2022 הושגו הבנות בין הצדדים. אייכלר הוצב במקום ה-7 ברשימה המאוחדת בעקבות הסכם הרוטציה בין המפלגות ונבחר לכהונה נוספת.

לאחר התפטרותו של יצחק גולדקנופף מתפקיד שר השיכון ב-12 ביוני 2025, נאבק אייכלר לקבל את התיק, ולאחר המתנה של כמה שבועות הודיע ראש הממשלה נתניהו כי אייכלר ימונה לתפקיד, אך ב־15 ביולי התפטר אייכלר מתפקידו כיו"ר ועדת העבודה והרווחה, במסגרת פרישת אגודת ישראל מהממשלה והקואליציה. ב-23 ביולי 2025 נבחר לכהן בוועדה למינוי דיינים במקום אליהו ברוכי.

ב-19 בינואר 2026 התמנה לסגן שר במשרד התקשורת ובאותו יום הגיש ליו"ר הכנסת את התפטרותו מהכנסת במסגרת החוק הנורווגי כדי שיצחק פינדרוס יחזור לכנסת.

## התבטאויות
סגנונו של אייכלר בוטה מאד ותוקפני. לדברי בני בראון "אייכלר עדיין רואה עצמו מחויב למלחמה החרדית נגד הציונות", ועמדותיו לעתים אינן רחוקות מפוסט-ציונות.

ב1986 אייכלר כתב בעתון "המחנה החרדי" על חברי כנסת מהשמאל ועתונאים חילוניים כי הם חלאות אדם, אנטישמים וניאו-נאצים. בעקבות כך נתבע תביעת דיבה, בה הפסיד, והוא והמחנה החרדי חויבו בפיצוי של מעל 100,000 שקל ופרסום התנצלות. הוא המשיך להתבטא בצורה דומה גם בשנים שלאחר מכן, ולמשל ב-1997 כתב כי "האיבה הנאצית" משתרשת בקרב דור שלם של צעירים בתיכונים ובצבא" ו"אילולא היו המוסתים עסוקים במלחמה בערבים היו הורגים את ילדינו [החרדים] כפרעה וכהיטלר". כמו כן התבטא שהיחס לחרדים בארץ הוא המשך של השואה.

על פי דו"ח שפרסמה בשנת 2011 עמותת חדו"ש - לחופש דת ושוויון, אייכלר רואה בישראל "מדינת אויב", "אסון לאומי היסטורי", "משטר רשע" ו"גטו עברי", ובציבור החילוני "בהמות אדם המתנהגים כחיות דו-רגליות".

כעורך המחנה החרדי אייכלר האשים את הציונות בשיבוש נסיונות לסייע ליהודים בשואה, טענות שנדחו ע"י היסטוריונים ועל ידי יד ושם. הוא חזר על האשמה זו ב-2023. 
## פרסומים
* מאמר שבועי בנושא השקפה יהודית בשבועון **[[המחנה החרדי]]**
* הספר **כמלאך הניצב על ראש דרך**, על רבי שלום רוקח, האדמו"ר הראשון מבעלז, ירושלים תשנ"ה
* קונטרסים וחוברות
* סיפורים ומאמרי פובליציסטיקה

## קישורים חיצוניים

* 
* 
* 
* 

## הערות שוליים

קטגוריה:חברי הכנסת מטעם יהדות התורה
קטגוריה:חברי הכנסת מטעם אגודת ישראל
קטגוריה:עורכי עיתונים ישראלים
קטגוריה:עיתונאים חרדים ישראלים
קטגוריה:עורכי עיתונים חרדים
קטגוריה:שדרני רדיו חרדים
קטגוריה:בעלי טור ישראלים
קטגוריה:חסידי בעלז
קטגוריה:סגל רדיו קול חי
קטגוריה:סגל משפחה
קטגוריה:חברי הכנסת השש עשרה
קטגוריה:חברי הכנסת השמונה עשרה
קטגוריה:חברי הכנסת התשע עשרה
קטגוריה:חברי הכנסת העשרים
קטגוריה:חברי המועצה הישראלית לתרבות ואמנות
קטגוריה:חברי הכנסת העשרים ואחת
קטגוריה:יושבי ראש הוועדה לפניות הציבור
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:ירושלים: חברי הכנסת
קטגוריה:סגני יושב ראש הכנסת בכנסת העשרים
קטגוריה:סגני יושב ראש הכנסת בכנסת העשרים ואחת
קטגוריה:סגני יושב ראש הכנסת בכנסת העשרים וחמש
קטגוריה:יושבי ראש ועדת העבודה, הרווחה והבריאות
קטגוריה:חברי הכנסת: אנשי תקשורת
קטגוריה:נציגי הכנסת בוועדה לבחירת דיינים
קטגוריה:סגני שרים בממשלת ישראל
קטגוריה:סגני שרי התקשורת
קטגוריה:ישראלים שנולדו ב-1955